Iäkäs nainen kaatui törmäyksen seurauksena ja kuoli myöhemmin saamiinsa vammoihin.

Viime sunnuntaina Jyväskylässä sattui liikenneonnettomuus Rovastintiellä Pappilanpolun risteyksen tuntumassa, jossa jalankulkija ja pyöräilijä törmäsivät.

Onnettomuus sattui kello 13 jälkeen. Tapahtuman seurauksena kävellen liikkeellä ollut iäkäs nainen kaatui ja menehtyi myöhemmin saamiinsa vammoihin. Poliisi ei ole tavoittanut pyöräilijää.

– Tämä tieto on tullut poliisille vähän jälkijunassa maanantaina sairaalasta, eikä poliisi ole käynyt onnettomuuspaikalla. Kaikki osalliset ovat jääneet paikalle tapahtuman jälkeen, eikä epäillä mistään paikalta pakenemista. Lähinnä nyt se, että saadaan osapuolet tavoitettua, kertoo Annukka Liukkonen Jyväskylän poliisista.

Poliisi pyytää tapahtuman nähneitä ja pyöräilijää ilmoittamaan tietonsa numeroon 029 541 4811 tai sähköpostisoitteeseen vihjeet.keski-suomi@poliisi.fi